CELEX: 52020PC0221
Language: bg
Date: 2020-05-20
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за определяне на временни мерки във връзка със сроковете за етапите на събиране, проверка и разглеждане, предвидени в Регламент (ЕС) 2019/788 относно европейската гражданска инициатива, с оглед на разпространението на COVID-19

ЕВРОПЕЙСКА КОМИСИЯ
            Брюксел, 20.5.2020
            COM(2020) 221 final
            2020/0099(COD)
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за определяне на временни мерки във връзка със сроковете за етапите на събиране, проверка и разглеждане, предвидени в Регламент (ЕС) 2019/788 относно европейската гражданска инициатива, с оглед на разпространението на COVID-19
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Пандемията от COVID-19 засегна държавите членки и техните граждани по безпрецедентен начин. Във връзка с пандемията държавите членки въведоха мерки за спиране или забавяне на предаването на COVID-19, в това число мерки за изолация в домашни условия, които доведоха до почти пълно спиране на обществения живот в почти всички държави членки. 
               
               
                  Пандемията неминуемо се отрази тежко и на европейската гражданска инициатива — инструмент на демокрацията на участието, който зависи от ангажираността на гражданите в целия ЕС. Правото на внасяне на предложение за европейска гражданска инициатива е залегнало в Договора за Европейския съюз (член 11, параграф 4 от ДЕС). В резултат на националните мерки за изолация в домашни условия и на мащабното разпространение на пандемията в по-общ аспект, за организаторите е почти невъзможно да провеждат кампании на местно равнище и да събират изявления за подкрепа на хартиен носител, които ще им помогнат да съберат необходимите изявления в определения 12-месечен срок. 
               
               
                  Държавите членки и европейските институции също имат задължения, свързани с проверката (включително удостоверяването) на действителността на събраните изявления за подкрепа и с разглеждането на успешна инициатива. Тези задължения са обвързани и с времеви срокове. С оглед на извънредните обстоятелства, произтичащи от националните мерки, въведени във връзка с безпрецедентната криза, засягаща общественото здраве, причинена от пандемията от COVID-19, е възможно държавите членки и европейските институции да не бъдат в състояние да изпълнят тези задължения в законоустановените срокове. 
               
               
                  За да може европейската гражданска инициатива да продължи да бъде ефикасна и по време на тази пандемия и за да могат организаторите на инициативи, за които тече събиране, проверка или разглеждане на изявленията за подкрепа, да разполагат с гаранция и правна сигурност, е необходимо да се приемат временни мерки, с които да се даде възможност за удължаване на сроковете за събиране на изявления за подкрепа за тези инициативи. Подобни временни мерки следва да бъдат въведени, за да могат държавите членки да поискат от Европейската комисия да удължи срока за проверка на изявленията за подкрепа, в случай че компетентните им органи не могат да приключат проверката навреме заради въведените мерки за борба с пандемията. По същия начин на Европейския парламент и Европейската комисия следва им бъде разрешено да отложат публичното изслушване и срещата с организаторите, докато ситуацията във връзка с общественото здраве в страната, в която възнамеряват да организират тези срещи, отново позволява това. Съответният срок за разглеждането на валидна инициатива също следва да бъде удължен. 
               
            
            
               •Съгласуваност с действащите разпоредби в тази област на политиката
            
            
               
                  Засегнатото от настоящия регламент законодателство е Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива. Този регламент не съдържа конкретни разпоредби, които биха дали възможност за удължаване на срока за събиране, проверка и разглеждане на изявленията за подкрепа за регистрирани инициативи в ситуации като причинените от кризата с COVID-19. Поради това е необходимо да се приемат съответни разпоредби, за да се вземе под внимание отражението на мерките, въведени във връзка с кризата с общественото здраве, причинена от пандемията от COVID-19, и да се предостави правна сигурност на групите на организаторите и органите на държавите членки.
               
            
            
               •Съгласуваност с други политики на Съюза
            
            
               
                  Значителните трудности, които срещат организаторите в настоящия момент при събирането на изявления за подкрепа на хартиен носител и при организирането на местни кампании за информиране на обществеността за своите инициативи заради въведените от държавите членки мерки във връзка с пандемията от COVID-19, биха могли да застрашат способността им да достигнат прага от един милион изявления за подкрепа в поне седем държави членки. За целите на прилагането на Договорите това е предварително условие, за да бъде поискано от Европейската комисия да представи предложение за законодателен акт на Съюза по съответния въпрос. Вследствие на посоченото по-горе ефикасността на този инструмент на демокрацията на участието на равнището на Съюза, с който на гражданите на Съюза е дадено правото да представят предложение за правно действие, ще бъде застрашена. Поради това, както във връзка с други политики и правни инструменти на Съюза, засегнати от пандемията от COVID-19, се предлага да бъдат предприети временни мерки за справяне с тези непредвидими и извънредни последици.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Предложението засяга действащите срокове за етапите на събиране, проверка и разглеждане на изявленията за подкрепа съгласно Регламент (ЕС) 2019/788. Този регламент е приет въз основа на член 24 от ДФЕС. В член 24 от ДФЕС се предвиждат конкретно правно основание за европейската гражданска инициатива и приемането чрез регламенти на разпоредбите във връзка с процедурите и условията, необходими за представянето на гражданска инициатива по смисъла на член 11 от Договора за Европейския съюз. Съответно предложението също се основава на член 24 от ДФЕС. 
               
            
            
               •Субсидиарност (при неизключителна компетентност) 
            
            
               
                  Продължителността на съответните срокове за европейските граждански инициативи е определена в Регламент (ЕС) 2019/788. В сегашния си вид този регламент не предвижда необходимата гъвкавост при прилагането на сроковете, която би позволила на групите на организаторите, държавите членки и европейските институции да се възползват от удължаване на тези срокове в случай на извънредни обстоятелства като пандемията от COVID-19. Такива удължавания могат да бъдат въведени единствено чрез разпоредби на правото на Съюза, т.е. под формата на временни дерогации. 
               
               
                  •
                        Пропорционалност
               
               
                  Това действие на Съюза е необходимо, за да се постигне целта за безпроблемно функциониране на европейската гражданска инициатива, посочена в Регламент (ЕС) 2019/788, с оглед на мащаба на отражението, което имаха мерките, въведени от държавите членки във връзка с пандемията от COVID-19. Предложението е ограничено до целенасочени временни мерки, които се предприемат във връзка с отражението на въведените от държавите членки мерки в контекста на пандемията от COVID-19. Мерките са ограничени до необходимото за постигането на правна сигурност и за запазването на ефикасността на европейската гражданска инициатива, така както е залегнала в Договора за Европейския съюз. 
               
               
                  Изпълнителните правомощия на Комисията за по-нататъшно удължаване на срока за събиране на изявления за подкрепа са ограничени по обхват и пропорционални. Те зависят от обективното и подлежащо на проверка изискване въведените от държавите членки мерки да бъдат в сила или да продължават да бъдат в сила в повечето държави членки или в няколко държави членки, представляващи над 35 % от населението на ЕС. По сходен начин Комисията дава на държава членка разрешението да удължи срока за проверка за дадена инициатива само ако засегнатата държава членка докаже, че вследствие на мерките, въведени заради COVID-19, не може да приключи проверката в определения тримесечен срок. Засегнатата държава членка представя обосновано искане за такова удължаване. 
               
            
         
         
            
               
                  Предложеното изменение е ограничено във времето, тъй като се предполага, че пандемията ще бъде преодоляна до края на 2022 г. 
               
            
            
               •Избор на инструмент
            
            
               
                  Подходящият инструмент за въвеждане на необходимата гъвкавост при удължаването на законоустановените срокове, които се прилагат за етапите на събиране, проверка и разглеждане на европейската гражданска инициатива съгласно Регламент (ЕС) 2019/788, е регламент. За удължаването на тези времеви срокове е необходим акт на Съюза с общо приложение, който е задължителен и се прилага пряко във всички държави членки. Регламентът е подходящ и поради това, че осигурява необходимото правно основание за предоставяне на изпълнителни правомощия на Комисията за удължаване на срока за събиране и срока за проверка на изявленията за подкрепа по искане на засегнатата държава членка. 
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               
                  Не се прилага.
               
            
            
               •Консултации със заинтересованите страни
            
            
               
                  Предвид неотложния характер на въпроса не беше проведена официална консултация със заинтересованите страни. Предложението обаче е изготвено след консултация с Експертната група по европейската гражданска инициатива. На 30 април 2020 г. беше проведена среща с експертната група след проучване относно основните елементи на евентуално изменение. Освен това Комисията получи няколко писма от организаторите на текущи инициативи по време на пандемията, които поискаха да бъдат намерени адекватни и целесъобразни решения на проблемите им със събирането на необходимите изявления за подкрепа, а именно удължаване на времевите срокове. Подобни искания бяха получени и от членове на Парламента, включително от председателя на комисията по конституционни въпроси. 
               
            
            
               •Събиране и използване на експертни становища
            
            
               
                  Не се прилага.
               
            
            
               •Оценка на въздействието
            
            
               
                  Основната цел на предлаганите целенасочени временни мерки е да се удължат предвидените в Регламент 2019/788 срокове при извънредни обстоятелства в контекста на разпространението на COVID-19. Мерките се прилагат за относително кратък период от време. Поради това беше преценено, че оценка на въздействието не е необходима.
               
            
            
               •Пригодност и опростяване на законодателството
            
            
               Не се прилага.
            
            
               •Основни права
            
            
               
                  Не се прилага.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението няма отражение върху бюджета. 
               
               
                  Съгласно Регламент (ЕС) 2019/788 организаторите трябва да въведат системи за събиране на изявления за подкрепа онлайн. Те могат да решат да създадат такава система сами или да използват централната система за събиране на изявления за подкрепа онлайн, която е създадена и се управлява от Комисията. За инициативи, използващи централната система за събиране на изявления за подкрепа онлайн, удължаването на срока за събиране означава по-продължително използване на централната система за събиране на изявления за подкрепа от страна на групите на организаторите. Тъй като системата е предвидена да се използва за множество инициативи едновременно, няма да има допълнителни разходи от такова продължително използване. При удължаването на срока за събиране на изявления за подкрепа не са необходими допълнителни човешки ресурси от администрацията на Комисията за обработването на тези инициативи, тъй като посочените в Регламент (ЕС) 2019/788 задължения на Комисията във връзка с инициативите се запазват непроменени. 
               
            
            
               5.ДРУГИ ЕЛЕМЕНТИ
            
         
         
            
               •Планове за изпълнение и механизми за мониторинг, оценка и докладване
            
            
               
                  По отношение на изпълнението на мерките ще бъдат извършвани мониторинг и докладване в рамките на общите механизми за докладване, установени в Регламент (ЕС) 2019/788.
               
            
            
               •Обяснителни документи (за директивите)
            
            
               
                  Не се прилага.
               
            
            
               •Подробни разяснения на отделните разпоредби на предложението
            
            
               
                  Предлаганите временни мерки засягат Регламент (ЕС) 2019/788 относно европейската гражданска инициатива. 
               
               
                  Предложението предвижда удължаване на времевите срокове за събирането на изявления за подкрепа за инициативи, регистрирани съгласно Регламент (ЕС) 2019/788 или Регламент (ЕС) № 211/2011. Предложението предвижда и възможността дадена държава членка да поиска удължаване на срока за проверка на изявленията за подкрепа. Подобна мярка се предлага и за удължаване на срока за разглеждане на валидна инициатива в зависимост от конкретните обстоятелства. Мерките имат временен характер, тъй като ще се прилагат само до края на 2022 г.
               
               
                  Що се отнася до удължаването на срока за събиране на изявления за подкрепа, като първа временна мярка в предложението се посочва, че срокът за събиране на изявления за подкрепа се удължава с шест месеца за инициативи, за които събирането на изявления за подкрепа вече е било започнало към 11 март 2020 г. — деня, в който Световната здравна организация официално обяви, че разпространението на COVID-19 вече е световна пандемия. Оттогава всички държави членки въведоха мерки за спиране или забавяне на пандемията, което значително възпрепятства възможностите на организаторите на инициативи да водят кампании на местно равнище и да събират изявления за подкрепа на хартиен носител. 
               
               
                  Съответната разпоредба е допълнена от правомощието на Комисията да удължи срока за събиране на изявления за подкрепа за тези инициативи и за инициативи, които са започнали да събират заявления за подкрепа на по-късна дата, в случай че в повечето държави членки или в няколко държави членки, представляващи над 35 % от населението на ЕС, (продължават да) са в сила такива мерки или в случай на нова епидемия, заради която се налага държавите членки отново да въведат такива мерки, засягащи инициативите в същата степен. Правомощието е ограничено във времето (само удължавания с три месеца, като максималният срок за събиране на изявления за подкрепа е 24 месеца) и се основава на обективни критерии. 
               
               
                  Актовете за изпълнение за допълнително удължаване на срока за събиране на изявления за подкрепа за инициативи, за които събирането вече е било започнало към 11 март 2020 г. или към датата на влизане в сила на настоящия регламент, могат да бъдат приети единствено след влизането в сила на настоящия регламент. Шестмесечното удължаване, посочено в настоящия регламент, предвижда достатъчно време след влизането му сила, за да може Комисията да вземе решение за допълнително удължаване на срока за събиране на изявления за подкрепа за тези инициативи, ако е необходимо. 
               
               
                  Предложението съдържа конкретна временна мярка, в случай че държава членка смята, че поради извънредните обстоятелства вследствие на мерките в страната нейният национален орган не може да приключи проверката и удостоверяването на изявленията за подкрепа в тримесечния срок. В такъв случай държавата членка може да подаде обосновано искане до Комисията за удължаване на този срок с не по-малко от един месец и не повече от три месеца. 
               
               
                  Няколко инициативи, за които събирането на изявления за подкрепа е в ход, са регистрирани съгласно Регламент (ЕС) № 211/2011. Що се отнася до събирането и проверката на изявления за подкрепа, тези инициативи се уреждат от разпоредбите на Регламент (ЕС) № 211/2011. Съгласно предложението съответните мерки относно удължаването на срока за събиране на изявления за подкрепа и на срока за проверка на тези изявления се прилагат и по отношение на тези инициативи. 
               
               
                  В Регламент (ЕС) 2019/788 е предвиден конкретен срок и за проверка на изявленията за подкрепа. От европейските институции се изисква да проведат среща с организаторите (която се организира от Комисията в срок от един месец от подаването на успешна инициатива) и публично изслушване (което се организира от Европейския парламент в срок от три месеца от подаването). Организирането на тези мероприятия може да се окаже трудно в сроковете, посочени от Регламент (ЕС) 2019/788, с оглед на въведените мерки във връзка с пандемията от COVID-19 в страната, в която институциите възнамеряват да организират тези мероприятия. В такъв случай на европейските институции следва да се разреши да организират такива мероприятия веднага щом ситуацията във връзка с общественото здраве в страната го позволява. В такива случаи Европейската комисия приема съобщение в отговор на действителна инициатива в срок от три месеца от публичното изслушване в Европейския парламент. 
               
               
                  Ако поради временните мерки, посочени в настоящото предложение, сроковете за събиране и проверка на изявленията за подкрепа или за разглеждане на инициативите бъдат удължени, е необходима временна мярка за удължаване на сроковете за съхранение, определени в Регламент (ЕС) 2019/788, за да се предотврати правно изискване, което би довело до преждевременно унищожаване на изявленията за подкрепа. 
               
            
            
               2020/0099 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за определяне на временни мерки във връзка със сроковете за етапите на събиране, проверка и разглеждане, предвидени в Регламент (ЕС) 2019/788 относно европейската гражданска инициатива, с оглед на разпространението на COVID-19
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 24 от него,
            
         
         
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               като взеха предвид становището на Европейския икономически и социален комитет
                  1
               , 
            
            
               като взеха предвид становището на Комитета на регионите
                  2
               , 
            
            
               в съответствие с обикновената законодателна процедура,
            
            
               като имат предвид, че:
            
            
               (1)На 11 март 2020 г. Световната здравна организация обяви, че разпространението на COVID-19 вече е световна пандемия. Държавите членки бяха засегнати по драматичен и изключителен начин от последиците от тази пандемия. Те въведоха ограничителни мерки за спиране или забавяне на предаването на COVID-19, в това число мерки за изолация в домашни условия, с които беше ограничено свободното движение на техните граждани, бяха забранени обществените мероприятия и бяха затворени магазини, ресторанти и училища. Тези мерки доведоха до почти пълно спиране на обществения живот в почти всички държави членки. 
            
            
               (2)Въведените от държавите членки мерки неминуемо се отразиха тежко и на европейските граждански инициативи. За да може една европейска гражданска инициатива да бъде успешна, Регламент (ЕС) 2019/788 на Европейския парламент и на Съвета
                  3
                изисква от организаторите да съберат поне един милион изявления за подкрепа в поне 7 държави членки в срок от 12 месеца. По-специално събирането на изявления за подкрепа на хартиен носител, провеждането на кампании на местно равнище и организирането на обществени мероприятия, които са от съществено значение за една успешна инициатива, станаха значително по-трудни заради мерките, въведени във връзка с пандемията от COVID-19.
            
            
               (3)Държавите членки и институциите на Съюза също имат правни задължения съгласно Регламент (ЕС) 2019/788. Тези задължения са обвързани със строги срокове, от които Регламент (ЕС) 2019/788 не дава възможност за никакви дерогации. 
            
            
               (4)Договорът за Европейския съюз предоставя на гражданите на Съюза правото да се обърнат пряко към Комисията с искане, с което да я приканят да представи предложение за правен акт на Съюза за целите на прилагането на Договорите Гражданската инициатива е сред основните инструменти, чрез които гражданите на Съюза могат да участват лесно и по достъпен начин в демократичния и политическия дебат за Съюза и да включат важни за тях теми в програмата на Съюза. 
            
            
               (5)При настоящите извънредни обстоятелства и по-специално вследствие на мерките, въведени от държавите членки във връзка с пандемията от COVID-19, са необходими временни мерки, за да може този инструмент да продължи да бъде ефективен и за да се предостави правна сигурност относно евентуални удължавания на приложимите срокове.
            
            
               (6)Държавите членки посочиха, че премахването на ограниченията, въведени с мерките във връзка с пандемията от COVID-19, ще стане постепенно, за да може ситуацията във връзка с общественото здраве да бъде наблюдавана и контролирана. Поради това е целесъобразно срокът за събиране на изявления за подкрепа да се удължи с шест месеца, като бъде обхванат периодът, започващ от 11 март 2020 г., когато Световната здравна организация обяви, че разпространението вече е пандемия. Това удължаване се основава на предположението, че поне през първите шест месеца след 11 март 2020 г. в повечето държави членки или в няколко държави членки, представляващи над 35 % от населението на Съюза, ще се прилагат мерки, които значително ще възпрепятстват организаторите при провеждането на кампании на местно равнище и събирането на изявления за подкрепа на хартиен носител. Поради това срокът за събиране на изявления за подкрепа за инициативи, за които събирането вече е било започнало към 11 март 2020 г., следва да се удължи с шест месеца. Когато срокът за събиране на изявления за подкрепа за инициативи е започнал след 11 март, този срок следва да бъде удължен пропорционално.
            
            
               (7)Като се има предвид, че е трудно да се предвиди краят на пандемията в Съюза, целесъобразно е Комисията да бъде оправомощена да приема актове за изпълнение за допълнително удължаване на срока за събиране на изявления за подкрепа за инициативи, за които към 11 септември 2020 г. срокът за събиране все още тече, в случай че извънредните обстоятелства вследствие на пандемията от COVID-19 продължават да са налице. Шестмесечното удължаване на срока за събиране на изявления за подкрепа, предвидено в настоящия регламент, следва да даде на Комисията достатъчно време, за да реши дали е обосновано допълнително удължаване на срока за събиране. Комисията следва също така да бъде оправомощена да приема актове за изпълнение за удължаване на срока за събиране на изявления за подкрепа в случай на нова криза с общественото здраве, свързана с ново разпространение на COVID-19, ако повечето държави членки или няколко държави членки, представляващи над 35 % от населението на Съюза, са взели мерки, които е вероятно да имат същите последици. 
            
            
               (8)За да се гарантират еднакви условия за прилагане на удължаването на срока за събиране на изявления за подкрепа, на Комисията следва да бъдат предоставени изпълнителни правомощия. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета
                  4
               . 
            
            
               (9)Въведените от държавите членки мерки във връзка с пандемията от COVID-19 могат значително да засегнат способността на компетентните органи да проверят действителността на изявленията за подкрепа в определения в Регламент (ЕС) 2019/788 срок от три месеца. Например възможно е наличният персонал да бъде по-малко в намален състав или компетентните органи да имат допълнителни задачи и отговорности вследствие на пандемията. 
            
            
               (10)Държавите членки следва да гарантират, че въпреки въведените мерки във връзка с пандемията от COVID-19 техните администрации функционират възможно най-нормално. Въпреки това при извънредни обстоятелства на държава членка следва да бъде разрешено да подаде обосновано искане до Комисията, за да получи разрешение да удължи срока за проверка и удостоверяване. Искането следва да бъде обосновано и да отчита отражението на свързаните с пандемията мерки върху функционирането на компетентните органи на тази държава членка. Всяко разрешено удължаване не следва да надвишава първоначалния срок за проверка. 
            
            
               (11)Вследствие на мерките, въведени от държавите членки във връзка с пандемията от COVID-19, за институциите на Съюза може да бъде трудно да провеждат срещи с организаторите или публични изслушвания в контекста на разглеждането на действителни инициативи в държавата членка, в която те възнамеряват да организират такива срещи. В такива случаи на институциите следва да бъде разрешено да отложат организирането на тези срещи за дата, на която ситуацията във връзка с общественото здраве в тази държава членка ще позволява това. Когато публичното изслушване е отложено, Комисията следва да бъде в състояние да забави приемането на съобщението си, в което посочва своите правни и политически заключения относно инициативата, до три месеца след провеждането на публичното изслушване, за да може надлежно да вземе под внимание констатациите от изслушването. 
            
            
               (12)Когато сроковете за събиране, проверка или разглеждане са удължени заради въведените от държавите членки мерки във връзка с пандемията от COVID-19, сроковете за съхраняване на изявленията за подкрепа, посочени в Регламент (ЕС) 2019/788, също се удължават съответно.
            
            
               (13)Заради непредвидимото и внезапно разпространение на COVID-19 и последвалите мерки, въведени от държавите членки, които бяха редовно удължавани, по отношение на някои отделни ситуации не беше възможно предвидените в настоящия регламент временни мерки да бъдат приети навреме. Поради това временните мерки следва да обхванат и периода преди влизането му в сила. 
            
            
               (14)Настоящият регламент следва да се прилага и за инициативи, регистрирани преди 1 януари 2020 г. съгласно Регламент (ЕС) № 211/2011 на Европейския парламент и на Съвета
                  5
               , към които продължават да се прилагат разпоредбите на този регламент относно срока за събиране и срока за проверка и удостоверяване на изявленията за подкрепа от държавите членки съгласно член 27 от Регламент (ЕС) 2019/788.
            
         
         
            
               (15)Поради временния характер на мерките, въведени от държавите членки във връзка с пандемията от COVID-19, срокът на прилагане на настоящия регламент също следва да бъде ограничен. 
            
            
               (16)Настоящият регламент следва да бъде приет по спешност, за да може ситуацията на правна несигурност, засягаща гражданите, организаторите, националните администрации и институциите на Съюза, особено когато съответните срокове за събиране, проверка и разглеждане на изявленията за подкрепа за редици инициативи вече са приключили или скоро ще приключат, да бъде възможно най-краткотрайна. Поради това е целесъобразно да се предвиди изключение от осемседмичния срок по член 4 от Протокол № 1 относно ролята на националните парламенти в Европейския съюз, приложен към Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия.
            
            
               (17)Настоящият регламент следва да влезе в сила по спешност в деня след деня на публикуването му в Официален вестник на Европейския съюз, 
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1
            
            
               Предмет
            
            
               С настоящия регламент се определят временни мерки, приложими към сроковете за събиране и проверка на изявления за подкрепа и за разглеждане на регистрирани граждански инициативи съгласно Регламент (ЕС) 2019/788 и Регламент (ЕС) № 211/2011 в контекста на въведените от държавите членки мерки във връзка с пандемията от COVID-19. 
            
            
               Член 2
            
            
               Удължаване на сроковете за събиране на изявления за подкрепа 
            
            
               (1)Без да се засягат член 8, параграф 1 от Регламент (ЕС) 2019/788 и член 5, параграф 5 от Регламент (ЕС) 211/2011, когато срокът за събиране на изявления за подкрепа за дадена инициатива все още не е бил изтекъл към 11 март 2020 г., максималният срок за събиране на изявления за подкрепа се удължава с шест месеца за всяка инициатива.
            
            
               Когато събирането на изявления за подкрепа за дадена инициатива е започнало между 11 март 2020 г. и 11 септември 2020 г., максималният срок за събиране на изявления за подкрепа е 11 септември 2021 г.
            
            
               (2)Комисията може да приеме актове за изпълнение за удължаване на максималния срок за събиране на изявления за подкрепа за инициативите, посочени в параграф 1, ако повечето държави членки или няколко държави членки, представляващи над 35 % от населението на Съюза, продължат да прилагат и след 11 септември 2020 г. мерки във връзка с пандемията от COVID-19, които значително възпрепятстват възможностите на организаторите да събират изявления за подкрепа на хартиен носител и да уведомяват обществеността за своите текущи инициативи. 
            
            
               Комисията може да приеме актове за изпълнение за удължаване на максималния срок за събиране на изявления за подкрепа за инициативи, за които събирането на изявления за подкрепа все още не е приключило към момента на ново разпространение на COVID-19, изискващо повечето държави членки или няколко държави членки, представляващи над 35 % от населението на Съюза, да приложат мерки, засягащи организаторите на тези инициативи в същата степен. 
            
            
               Тези актове за изпълнение се приемат в съответствие с процедурата по консултиране, посочена в член 6, параграф 2, и в тях се посочват засегнатите инициативи и новият краен срок за събиране на изявления за подкрепа за тях.
            
            
               Всяко удължаване е с продължителност три месеца. 
            
            
               За да се прецени дали е изпълнено изискването в първа и втора алинея, държавите членки представят на Комисията при поискване информация относно мерките, които са въвели или възнамеряват да въведат във връзка с пандемията от COVID-19. 
            
            
               (3)Без да се засягат параграфи 1 и 2, общата продължителност на срока за събиране на изявления за подкрепа не надвишава 24 месеца.
            
            
               (4)Комисията уведомява организаторите и държавите членки за приетото удължаване във връзка със засегнатите инициативи. Тя публикува решението си в онлайн регистъра, посочен в член 4, параграф 3 от Регламент (ЕС) 2019/788.
            
            
               Член 3
            
            
               Удължаване на сроковете за проверка и удостоверяване на изявленията за подкрепа от държавите членки
            
         
         
            
               (1)Без да се засягат член 12, параграф 4 от Регламент (ЕС) 2019/788 и член 8, параграф 2 от Регламент (ЕС) 211/2011, когато държава членка счита, че заради въведените от нея мерки във връзка с пандемията от COVID-19 няма да може да приключи проверката и удостоверяването на изявленията за подкрепа за дадена инициатива в срока, посочен в тези разпоредби, тя може да подаде обосновано искане за разрешение да удължи този срок. Това искане се подава до Комисията поне един месец преди изтичането на съответния срок. 
            
            
               (2)Когато при искане, подадено в съответствие с параграф 1, Комисията установи, че са изпълнени изискванията, предвидени в посочения параграф, тя приема акт за изпълнение, с който разрешава на съответната държава членка да удължи срока, посочен в параграф 1. Удължаването на срока не може да бъде по-кратко от един месец и да надвишава три месеца.
            
            
               Комисията уведомява за удължаването държавата членка и организаторите на засегнатата инициатива. Тя публикува решението си в онлайн регистъра, посочен в член 4, параграф 3 от Регламент (ЕС) 2019/788.
            
            
               Член 4
            
            
               Удължаване на сроковете за разглеждане на действителни инициативи
            
            
               (1)Без да се засягат член 14, параграф 2 и член 15, параграф 1 от Регламент (ЕС) 2019/788, когато след 11 март 2020 г. Европейският парламент или Комисията среща трудности при организирането съответно на публично изслушване или на среща с организаторите заради мерките във връзка с пандемията от COVID-19, въведени от държавата членка, в която тези институции възнамеряват да организират изслушването или срещата, те организират изслушването или срещата веднага щом ситуацията във връзка с общественото здраве в съответната държава членка позволява това. 
            
            
               (2)Без да се засяга член 15, параграф 2 от Регламент (ЕС) 2019/788, когато Европейският парламент отложи публичното изслушване съгласно параграф 1 от настоящия член, Комисията приема съобщението си, в което посочва своите правни и политически заключения относно инициативата, в срок до три месеца от провеждането на публичното изслушване.
            
            
               Член 5
            
            
               Удължаване на сроковете за съхранение на лични данни 
            
            
               (1)Без да се засяга член 19, параграф 5 от Регламент (ЕС) 2019/788, когато максималните срокове за събиране или за проверка и удостоверяване на изявленията за подкрепа за дадена инициатива са удължени в съответствие с членове 2 и 3 от настоящия регламент, срокът от 21 месеца, в който изявленията за подкрепа и копията от тях трябва да бъдат унищожени, се удължава със същото време. 
            
            
               (2)Без да се засяга член 19, параграф 8 от Регламент (ЕС) 2019/788, когато максималните срокове за събиране, за проверка и удостоверяване на изявленията за подкрепа или за разглеждане на дадена инициатива са удължени в съответствие с членове 2, 3 и 4 от настоящия регламент, срокът, в който записите с адреси на електронна поща трябва да бъдат унищожени съгласно този член, се удължава със същото време. 
            
            
               Член 6
            
            
               Процедура на комитет 
            
            
               (1)Комисията се подпомага от комитета относно европейската гражданска инициатива, създаден с член 22 от Регламент (ЕС) 2019/788. 
            
            
               (2)При позоваване на настоящия параграф се прилага член 4 от Регламент (ЕС) № 182/2011.
            
            
               Член 7
            
            
               Влизане в сила
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Той се прилага до 31 декември 2022 г.
            
            
               Настоящият регламент е задължителен в своята цялост и се прилага пряко във всички държави членки.
            
         
         
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        OВ C ,  г., стр. .
               
               
                  
                     (2)
                  
                        OВ C ,  г., стр. .
               
               
                  
                     (3)
                  
                        Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (ОВ L 130, 17.5.2019 г., стр. 55).
               
               
                  
                     (4)
                  
                        Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр.13).
               
               
                  
                     (5)
                  
                        Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (ОВ L 65, 11.3.2011 г., стр. 1).